
AIZKRAUKLES NOVADA DOME

Lāčplēša iela 1A, Aizkraukle, Aizkraukles nov., LV-5101, tālr. 65133930, e-pasts dome@aizkraukle.lv, www.aizkraukle.lv 
SAISTOŠIE NOTEIKUMI Nr.2026/
Aizkrauklē
APSTIPRINĀTI
ar Aizkraukles novada domes
#SEDES_NORISES_DATUMS_V_G# sēdes 
lēmumu Nr. #LEMUMA_NUMURS# (protokols Nr. #SEDES_NR#.,.p.)

Par Aizkraukles novada pašvaldības simboliku

Izdoti saskaņā ar Pašvaldību likuma 10. panta pirmās daļas 7. punktu,44. panta otro daļu un 
Ģerboņu likuma 8. panta 2.1 daļu


I. Vispārīgie  jautājumi
1.  	Saistošie noteikumi (turpmāk – Noteikumi) nosaka Aizkraukles novada pašvaldības  (turpmāk – Pašvaldība) simbolikas aprakstu, izmantošanas kārtību, saskaņošanas procedūru un atbildību par noteikumu neievērošanu.
2. 	Pašvaldības simbolika (turpmāk – simbolika) Noteikumu kontekstā ir:
2.1. Aizkraukles novada ģerbonis;
2.2. Aizkraukles ģerbonis;
2.3. Kokneses ģerbonis;
2.4. Pļaviņu ģerbonis;
2.5. Jaunjelgavas ģerbonis;
2.6. Neretas ģerbonis;
2.7. Skrīveru pagasta ģerbonis;
2.8. Pilskalnes pagasta ģerbonis;
2.9. Mazzalves pagasta ģerbonis;
2.10. Daudzeses pagasta ģerbonis;
2.11. Staburaga pagasta ģerbonis;
2.12. Sērenes pagasta ģerbonis;
2.13. Bebru pagasta ģerbonis;
2.14. Iršu pagasta ģerbonis;
2.15. Aizkraukles novada karogs;
2.16. Kokneses karogs;
2.17. Aizkraukles novada logotips (logo);
2.18. Aizkraukles pilsētas sauklis “Vieta, kur gaisma Daugavā dzimst”.

II. Simbolikas lietošanas kārtība
3. Pašvaldībai ir ekskluzīvas tiesības izmantot simboliku.
4. Bez atsevišķas Pašvaldības atļaujas saņemšanas novada vai attiecīgās pilsētas/pagasta ģerboni un/vai karogu uz veidlapām, zīmogiem, lēmumiem, apliecībām, goda rakstiem, apbalvojumiem un citiem oficiāliem dokumentiem ir tiesīga lietot:
4.1. Aizkraukles novada dome, tās komitejas un komisijas;
4.2. Pašvaldības Centrālā pārvalde un tās struktūrvienības;
4.3. Pašvaldības iestādes, tās struktūrvienības, aģentūras un kapitālsabiedrības.
5. Simbolika tiek izvietota pie Pašvaldības iestāžu ēkām, dienesta telpās, kā arī Pašvaldības oficiālajos reprezentācijas materiālos, reprezentācijas preču ražošanā un oficiālajos digitālajos kanālos (tīmekļvietnē, sociālo tīklu kontos).
6. Aizkraukles novada karogu pastāvīgi novieto pie Pašvaldības administrācijas ēkas un pilsētu/pagastu apvienību pārvalžu ēkām vai mastos pie tām.
7. Fiziskām un juridiskām personām ir tiesības garantētā cieņpilnā veidā izvietot Aizkraukles novada karogu pie sev piederošām ēkām valsts svētkos, Pašvaldības svētkos vai citos publiskos pasākumos. Karogam ir jābūt tīram, nesabojātam un bez krāsu izmaiņām.
8. 	Aizkraukles novada logotips ir paredzēts plašai un brīvākai vizuālajai komunikācijai, tūrisma veicināšanai, kultūras, sporta un izglītības pasākumu vizuālajai noformēšanai.
9. 	Bez Pašvaldības rakstiskas atļaujas logotipu drīkst izmantot:
9.1. masu informācijas līdzekļi (mediji), publicējot materiālus un sižetus, kas saistīti ar Aizkraukles novada aktualitātēm vai tēlu;
9.2. pasākumu rīkotāji, uzņēmēji un nevalstiskās organizācijas (NVO), ja attiecīgo aktivitāti, projektu vai pasākumu finansiāli, līdzfinansējuma formā vai informatīvi atbalsta Pašvaldība;
9.3. Pašvaldības dibinātās izglītības, kultūras un sporta iestādes nekomerciālos nolūkos.
10. 	Jebkuram logotipa lietojumam ir precīzi jāatbilst apstiprinātajām Vizuālās identitātes vadlīnijām (proporcijas, drošības laukumi, krāsu kodi un fonu izvēle).
11. 	Simboliku ir aizliegts izmantot:
11.1. veidā, kas izrāda necieņu vai var radīt negatīvu Pašvaldības tēlu;
11.2. kā preču vai pakalpojumu zīmi vai tās sastāvdaļu bez Pašvaldības saskaņošanas;
11.3. politiskajā aģitācijā;
11.4. ja simbolikas lietošanai Noteikumos paredzētajos gadījumos nav saņemta Pašvaldības atļauja.

III. Atļaujas saņemšana simbolikas lietošanai
12. Fiziskām un juridiskām personām, kuras vēlas izmantot Pašvaldības simboliku komerciāliem mērķiem (preču ražošanai, suvenīru tirdzniecībai, maksas pakalpojumu reklāmai, iepakojuma dizainam u.c.), kā arī nekomercionāliem mērķiem, ir nepieciešams saņemt Pašvaldības rakstisku atļauju simbolikas lietošanai. 
13. Simbolikas lietošanas atļauju izsniedz Pašvaldības Centrālās pārvaldes Komunikācijas nodaļa vai speciāli izveidota komisija. 
14. Simbolikas lietošanas atļaujas saņemšanai persona iesniedz iesniegumu Pašvaldības Klientu apkalpošanas centros vai elektroniski, ja tas normatīvajos aktos noteiktajā kārtībā ir parakstīts ar elektronisko parakstu, nosūtot uz Pašvaldības oficiālo e-adresi vai e-pasta adresi. Iesniegumā norāda:
14.1. iesniedzēja vārdu, uzvārdu (juridiskai personai – nosaukumu, reģistrācijas numuru un pilnvarotās vai paraksttiesīgās personas vārdu, uzvārdu) adresi, kontaktinformāciju – tālruni, e-pasta adresi;
14.2. simbolikas lietošanas mērķi, plānoto tirgvedības apjomu un obligāti pievieno vizuālā materiāla vai produkta dizaina skici (paraugu).
15. Ja simboliku paredzēts lietot komerciāliem mērķiem, fiziskai vai juridiskai personai jābūt reģistrētai Valsts ieņēmumu dienestā kā saimnieciskās darbības veicējam. 
16. Iesniegums par simbolikas lietošanas atļaujas saņemšanu tiek izskatīts ne vēlāk kā 10 darba dienu laikā no iesnieguma saņemšanas dienas Pašvaldībā.
17. 	Atļauja tiek izsniegta elektroniska vai papīra dokumenta formā bez maksas uz laiku līdz 3 (trijiem) gadiem vai uz konkrēta pasākuma/projekta norises laiku. Atļaujas izsniegšana bez maksas ir vērsta uz vietējās uzņēmējdarbības un amatniecības atbalstu.
18. 	Pašvaldībai ir tiesības atteikt atļaujas izsniegšanu vai anulēt jau izsniegto atļauju, ja:
18.1. nav ievērotas Noteikumos noteiktās prasības;
18.2. dizains neatbilst heraldikas prasībām vai Vizuālās identitātes vadlīnijām;
18.3. simbolikas lietojums var kaitēt Pašvaldības tēlam, ir pretrunā ar vispārpieņemtām ētikas normām vai ir saistīts ar azartspēļu, tabakas izstrādājumu un stiprā alkohola reklāmu.

IV. Kontrole un atbildība
19. Kontroli par Noteikumu ievērošanu un simbolikas lietošanas tiesiskumu veic Pašvaldības policija un Pašvaldības apvienību pārvalžu vadītāji savā administratīvajā teritorijā.
20. Administratīvā atbildība par Noteikumos minēto prasību neievērošanu iestājas normatīvajos aktos noteiktajā kārtībā un apmērā.


Domes priekšsēdētājs								Leons Līdums

